Международният проект “Теn ecoport – транснационално разширяване на мрежата на ЕCOPORT 8” обединява усилията на Италия, Гърция, България, Румъния, Черна гора, Хърватия и Албания. Всеки от партньорите в проекта включва в работната група пристанищни експерти и научни специалисти. Целта е да се подпомогне цялостния екологичен мониторинг на пристанищната инфраструктура в италианските Леванте и Бриндизи, гръцките Игуменица и Патра, черногорското пристанище Бар, хърватския порт Дубровник и албанския Дурас. Нашата страна включва пристанищата във Варна и Бургас. За тази цел бяха проведени работни срещи с експерти в двата града, в които се отчетоха извършените досега стъпки по реализацията му. Първата е свързана с изпълнението на общите политики създаващи възможностите за увеличен мониторинг на възлови точки в пристанищата. В порт Бургас вече функционират четири такива системи, които предоставят цялостна информация за екологичната обстановка в рйона. Предстои във Варна да заработят общо 12 мониторингови системи в критични точки, които ще покриват територията на варненското пристанище.
По време на работната среща експертите бяха единодушни в изводите си, че пристанищните комплекси са неразривна част от градската инфраструктура. Затова в цялостния фон на въздушния и морски мониторинг влияят неизменно и градските условия на замърсеност. Васил Хаджиев, ръководител на екипа от Държавно предприятие “Пристанищна инфраструктура”, участващ в проекта, допълни, че изпълнението на тази интересна европейска инициатива търси нови възможности за развитие на паневропейския коридор №8, а бюджетът му надхвърля 2,2 млн. евро и е свързан с Програмата за Транс-национално сътрудничество в Югоизточна Европа 2007 – 2013 г. От своя страна проф. Йордан Марински от Националния институт по Метеорология и хидрология представи общ модел за опазване на околната среда и устойчивото развитие на пристанищата в Югоизточна Европа и методиката за подготвяне на Плана за действие. На базата на този план ще бъде създадена работна група, която ще разполага с постоянен обмен на информация и ще оказва помощ, в случай на заплетени казуси в пристанищата.
“С осъществяването на нашия проект, който приключва през септември т.г., обобщава Кремена Цветкова, член на екипа, - ще можем да осведомим повече хора за предимствата, които носи устойчивото управление на пристанищните мрежи.” С помощта на тази инициатива се очаква да бъдат изготвени карти за специфични критични въпроси и уязвимост от рискове в пристанището и пристанищните градове. Ще бъде осъществен и общ устойчив Оперативен план за действие като инструмент за своевременно решаване на критични проблеми на ангажираните пристанища.